
  ELSŐ FEJEZET


  – Nos? – Lassan megfordulok, hogy szembenézzek vele, egyik vállammal a hideg betonfalnak dőlök. – Érzel valamit?


  Adam feszülten beszívja a levegőt.


  – Nem tudom, ember. – Zsebre dugja a kezét, megrázza a fejét, majd kifújja a levegőt. – Szükségem van még egy percre. Valami nem stimmel.


  Nézem, ahogy esetlenül egyik lábáról a másikra helyezi a testsúlyát, miközben le sem veszi a szemét a hatalmas üvegablakról, a mögötte zajló kiábrándító jelenetet figyelve: Rosabelle Wolff egy fémszéken ül, rezzenéstelenül, olyan merev, mint egy földbe döfött karó, miközben a rég nem látott apja, Hugo nekilát egy újabb baljóslatú kísérletnek.


  – Rosa! – szól elkeseredetten, a hangja egyre magasabb. – Kérlek! Miért nem beszélsz hozzám?


  Minden nap egy kudarc.


  És Hugo pánikja minden nappal és minden egyes órával egyre nő, az érzelmi instabilitása már-már hisztériaközeli állapotig súlyosbodik, mialatt Rosa egyre zárkózottabbnak tűnik. Én már számtalanszor megpróbáltam meggyőzni, hogy adja vissza ezt a megbízást, de miután annyi év után újra látta a lányát, elveszítette az objektivitását. Eszelősen vágyik legalább a felismerés egy szikrájára – egy pillanatnyi megváltásra –, ezért nem enged. Azt reméltem, hogy az eltökéltsége, hogy kapcsolatba lépjen a lányával, megadja majd nekünk azt a pszichológiai előnyt, amire olyan nagy szükségünk van, de a szerencsétlen igazság az, hogy most már Hugo is bizonytalan tényezőnek számít. És ami ennél is rosszabb, csak vesztegetjük az időt. Ugyanis általában ezek a találkozók könnyekbe fulladnak.


  És Hugo, nem pedig a lánya könnyeibe.


  Minden áldott nap megteszek minden tőlem telhetőt, hogy távol tartsam magam a fájdalmától.


  Ennél is aggasztóbb, hogy már több mint egy hete nem tudok olvasni Rosabelle-ben. A tekintete üres, az energiája hideg. Már úgy hozzászoktam ahhoz, hogy letaglóznak mások pszichés viharai, hogy csaknem kizökkentő érzés szembesülni a csendességével.


  Rosabelle-nek nincs érzelmi válasza.


  Egész életemben mindössze egyetlen emberrel találkoztam, akinek az érzelmi állapotát nem voltam képes feltérképezni – és ő most itt áll mellettem. A féltestvérem az, Adam Kent Anderson. Mindössze egy év korkülönbség van közöttünk, de úgy nőttünk fel, hogy nem tudtuk az igazságot sem egymásról, sem a családunkról. Adam és én sokáig kitaszítottuk az életünkből apánk nevét, ez az Anderson szétszakított bennünket. Az apánk szándékosan egymás ellen uszított bennünket; az igazat megvallva, volt olyan idő, amikor meg akartuk ölni a másikat. De az elmúlt évtizedben megtanultuk újra visszaszerezni a közös nevünket, és lassan összevarrtuk magunkat a darabokból. És én meg a fivéreim végül egy zászló alatt egyesültünk.


  Ella volt az, aki ezt az egészet elindította. Ella, aki nem volt hajlandó megtörni vagy magán viselni a bélyegét annak a történetnek, amit neki írtak. Akkor tanított meg erre, amikor visszavette a Juliette nevet.


  Hiszen az egész világ Juliette Ferrarsként ismeri.


  De nekem mindig Ella marad.


  Amikor rágondolok, belém hasít a fájdalom, amely egyre jobban feszít, pedig próbálom figyelmen kívül hagyni a félelem pengéjét, amely nemrégiben beékelődött a tüdőm két fele közé. Mostanában minden óvatlan szívverésem után felmegy a vérnyomásom; a saját érzéseim olyan bizonytalanok, hogy nem engedem meg magamnak, hogy teljes egészében átadjam magam nekik. A gondolat, hogy elveszíthetem őt – és a meg nem született gyermekünket –, több, mint amit az én papírvékony lelkem képes lenne elviselni. Még most is érzem, ahogy egy betolakodó remegés hatalmába keríti a testemet, így ökölbe szorítom a kezemet, és megfeszítem az állkapcsomat, elkülöníthető részekre szabdalom az életemet, ahogyan mindig is tettem.


  Mert muszáj.


  – Hé! – szólal meg hirtelen Adam.


  Belenézek a szemébe, és csak most veszem észre, hogy engem figyel.


  – Jól vagy?


  Gyorsan kicsúszik a számon a hazugság.


  – Igen.


  – Biztos?


  Adam aggodalma – a rendszeressége ellenére – még mindig meglep és lefegyverez.


  – Biztos – felelem, majd elfordulok, küszködve igyekszem visszaépíteni a falakat az elmém köré.


  – Hé! – szólal meg a bátyám újra. – Nézz rám egy pillanatra!


  Amikor felnézek, szinte érzem a tüskét az együttérzésében, szúrja a szívemet. Sőt, látom abban, ahogy fürkészi az arcomat, aztán megvizsgálja minden más részemet, mintha nyílt sebek után kutatna.


  – Megkérjem Aliát, hogy nézze meg?


  És a szavai nyugtalanító sebet ejtenek rajtam.


  Fogalmam sem volt róla, hogy egy nyitott könyv vagyok; cseppet sem vágyom rá, hogy sajnáljanak. És mégis, a szívem hevesen kalapálni kezd, és az a veszély fenyeget, hogy a félelmeim átcsapnak a falak fölött, miközben a hála szétárad bennem, bizsereg a bőröm alatt. Az az ismerős penge újra belém hatol, és nem tudom elég gyorsan leválasztani magam; ezért olyan messzire visszahúzódom a saját elmémben, hogy szinte úgy érzem, mintha fizikai távolságból beszélnék, amikor szenvtelen hangon azt felelem:


  – Nazeera mellette van. De köszönöm.


  Adam még egy pillanatra belenéz a szemembe, majd végül bólint egyet.


  És volt olyan idő, amikor azt gondoltam, hogy csak egy agyatlan katona.


  Félreolvastam őt évekkel ezelőtt. Valójában, egyáltalán nem tudtam olvasni benne. A belső csendje soha nem volt olyan teljes vagy fülsiketítő, mint Rosabelle-é; az ő érzelmi lenyomatai inkább homályosnak és merevnek tűntek, és ennek eredményeképpen arra a tragikus feltételezésre jutottam, hogy egy mezei idióta. Mint ahogy nemrégiben kiderült, Adam azzal a rendkívüli képességgel rendelkezik, hogy semlegesíteni tudja mások természetfeletti képességeit – és annak idején öntudatlanul gyakorolta ezt a képességet, hogy kirekesszen engem. Volt olyan időszak, amikor azt sem tudta, hogyan vesse le ezt a páncélt; mostanában már azzal sem nagyon fárad, hogy elrejtse előlem az érzéseit. És ő ezt fejlődésnek nevezi.


  Én pedig hangosnak.


  – Szóval – mondja Adam, és igyekszik átváltani. Vesz egy nagy levegőt, és visszafordul a kihallgatás felé. – Tényleg azt hiszed, hogy ez a lány aktivál valamiféle pajzsot?


  Közelebb lépek az ablakhoz, megállok a testvérem mellett. Ahogy a szívverésem lecsillapodik, érzem, hogy a személyi hívóm megrezzen a zsebemben, minden rezdülés olyan, mintha fejbe lőnének. Rápillantok az értesítésekre, megnézem, nincs-e vészhelyzet, és megállapítom, hogy jelen pillanatban nem fenyeget semmiféle veszély. Gondolatban elkezdem előkészíteni az előttem álló munkát, csendesen kiegészítem a tennivalók listáját, vázlatos válaszokat fogalmazok a feltett kérdésekre, lehetséges megoldásokat vetek fel a problémákra, kiosztom a feladatokat; megpróbálom előre látni a következő csapdát. Aztán mindezt későbbre halasztom.


  És vetek egy futó pillantást Adamre.


  Azt hittem, ma hétköznapi ruhát vettem fel, a megszokott egyenruhát bőrdzsekire, vászonnadrágra és bakancsra cseréltem; de Adam új értelmet ad annak a szónak, hogy hétköznapi. Könnyű, steppelt dzsekit húzott a régi kapucnis pulóverére, amit egy kopott farmerrel egészített ki, és legalább egynapos borosta sötétlik az állkapcsán. Ráférne már egy alapos hajvágás is. A sportcipője is kopott és koszos, ráadásul olyan erősen megszorította a cipőfűzőjét, hogy a nyelv meg az orr-rész összehúzódik, és ez a látvány olyan visszataszító a számomra, hogy el kell fordítanom róla a tekintetemet. Megforgatom az ujjamon a karikagyűrűt. Nehezemre esik, hogy egy szót se ejtsek a cipőjéről.


  Mégis, a külső különbségek ellenére, egy pillanatnyi kísérteties összhangon osztozunk: egyszerre fújjuk ki a levegőt.


  – Nem tudom, hogy ez egy pajzs-e – vallom be, és visszafordulok Rosabelle felé.


  Finoman megcsendül a fém, ahogy feljebb ül a széken, és a bilincs összekoccan, mire Hugo, aki a földre roskadt kétségbeesésében, felkapja a fejét.


  – Rosa! – mondja Hugo, a hangja megfakul, ahogy ugyanazokat a sorokat ismételgeti újra és újra. – Kérlek! Hinned kell nekem. Én sohasem hagytalak volna el benneteket. Kényszerítettek. Kérlek, mondj valamit…


  Ránézek Adamre, megvetem a lábamat a helyiségben.


  – Mint azt már tudod – magyarázom Adamnek –, múlt héten felfedeztük, hogy ez a zsoldos azzal a példátlan képességgel rendelkezik, hogy szándékosan meg tud halni. Lehetséges, hogy képes kiterjesztéssel lezárni az elméjét. De a logika azt diktálná, ha valóban képes lenne ilyesmire, már korábban aktiválta volna az erejét.


  – És szerinted nem ez történt?


  – Nem tudom – ismétlem, ezúttal csendesebben. – Még soha nem okozott problémát, hogy érzékeljem az érzéseit, ami arra enged következtetni, hogy ez valami újfajta képesség, olyasvalami, amit eddig még nem láttunk tőle.


  Adam bólint, bár borúsan ráncolja a homlokát.


  – És úgy gondolod, hogy én talán képes leszek lefegyverezni. Szerinted ez olyasmi lehet, amit képes ki- és bekapcsolni.


  – Nem tudom – mondom most már harmadjára. – Még nem mondhatok egyértelmű igent. Ha arra jutsz, hogy képes vagy kiiktatni az erejét, én talán megérthetem a forrását. Azt próbálom meghatározni, hogy ez az erő – akármi legyen is az –, valami belső erő, amit belülről aktivált, vagy egy külső, amit a távolból irányítanak.


  – A távolból? – Adam felvonja a szemöldökét. – Mintha, mondjuk a Regeneráció kikapcsolta volna a chipet az agyában?


  – A probléma az, hogy nincs chip az agyában – jegyzem meg, és egyre csüggedtebbé válok, ahogy belenézek a bátyám szemébe. – Ha lenne, sokkal könnyebben meg tudnánk fejteni. Csak annyit tudok, hogy ez – biccentek az ablak felé – nem a természetes állapota. Tudom, hogy képes fokozott érzelmi és agyi aktivitásra, de az elzárása óta lehetetlen behatolni az elméjébe. És ehhez foghatóval még soha nem találkoztam.


  – Valóban? – kérdezi Adam, a meglepődése a tetőfokára hág. – Még nálam sem?


  Érzem, ahogy egy pajzsot húz kettőnk közé, hogy alátámassza az igazát, és a döbbenete egyszerű, vérszegény érdeklődéssé csendesedik.


  – Nem – felelem, és visszafordítom a tekintetemet a fogolyra. – Még nálad sem.


  Rosabelle csendessége olyan néma, hogy akár halott is lehetne.


  Az arca teljesen kifejezéstelen, annak ellenére, hogy nemrégiben találkozott újra az apjával, miután tíz évig el voltak választva egymástól. Időnként megmoccan a széken, a bilincsbe vert kezét összekulcsolja a háta mögött, és a fém hangja lágyan visszhangzik a szobában. Valahányszor ez történik, Hugót elfogja a látványosan fájdalmas remény, gyakorlatilag visszafojtott lélegzettel várja, hogy megszólaljon, de a lány nyolc napja egyetlen szót sem szólt. Ha nem pislogna, ha nem emelkedne és süllyedne a mellkasa, és időnként nem mozdulna meg a széken – össze lehetne téveszteni egy géppel.


  Vagy egy szellemmel.


  Van benne valami kísérteties. Meglepően apró termetű, jelentős hiányokat mutat mind a testtömeg, mind a színek terén. Majdnem porcelánfehér, a bőrében és a hajában nincs pigment. Még a szeme is színtelen, valami szürkeféle. Mégis, a fakó bőrszín másodlagos a valódi kérdéshez képest, ami pusztán a jelenlétében észlelhető: mintha Rosabelle nem ehhez a világhoz tartozna. Valami túlvilági rezgés árad belőle, mint, aki belehalt a születésbe, de arra ítéltetett, hogy mégis éljen.


  Ha túl sokáig nézem, kellemetlen érzés fog el.


  Ha túl sokáig nézem, sötét helyekre jutok. Mert nyomokban saját magamat látom benne, és nem tetszik a hasonlóság.


  – Tényleg nem mondott semmit egy hete? – kérdezi Adam, a hangja csaknem suttogásig halkul.


  – Nyolc napja – pontosítok, és finoman megmozdulok. Lassan kikezd a fáradtság. A homlokomhoz szorítom a tenyerem tövét, reménytelen próbálkozás, hogy enyhítsek az egyre erősödő nyomáson. – És nem. Egy szót sem.


  Tudom, hogy képes hirtelen változtatni.


  Tisztán olvastam benne, amikor az Új Köztársaságba érkezve visszanyerte az eszméletét. Olyan rosszul volt, hogy a szíve majdnem felmondta a szolgálatot, olyan instabil volt, hogy hányt. Láttam, ahogy csillog a szeme félelmében, láttam, ahogy az arca megelevenedik az érzelmektől, láttam, ahogy kipirul az arca. Még akkor is képes voltam olvasni benne, amikor a hullaházban feküdt, frissen visszatérve a halálból. Úgy tűnt, leginkább valami gyászszerűség munkálkodik benne, ami meglepett. Még közvetlenül az elzárása előtt is képes voltam olvasni benne, amikor nem tudta leplezni sem a döbbenetét, sem az öcsém iránti zavaros érzéseit. Amikor találkozott az apjával, és megéreztem a rettegését, tudtam, hogy a taktikai manőverem kifizetődött; és akkor nem tévedtem.


  Mostanra eredményeket kellett volna felmutatnunk.


  Érzem, hogy Adam minden figyelmeztetés nélkül megadja magát a csalódás mindent elsöprő hullámának. Feladja az ablak mögötti megfigyelőállását, és lehuppan egy kemény székre, a fémlábak megcsikordulnak a betonpadlón, ahogy felsóhajt. A térde azonnal ugrálni kezd. Pusztán a testbeszédéből is egyértelmű, hogy nem akar itt lenni, de én érzem, ahogy a nyugtalansága egyre erősödik, ideges energia gyülekezik a szobában, mint valami vihar. És ettől én is ideges leszek. Összeszorul a mellkasom.


  Tudom, mit fog mondani.


  Jó néhány perce tudom. Próbálok megbirkózni a saját csalódottságommal, miközben arra várok, hogy kimondja a nyilvánvalót.


  Közben rápillantok az órámra.


  Az utóbbi napoknak kialakult egy sajátos mintázata. Hugo úgy tizenöt perce felhagyott minden valamirevaló próbálkozással; a hátsó falnál kuporog, láthatóan teljes kétségbeesésben. Egy pillanatra lehunyom a szememet, megpróbálom kizárni a fejemből az egyre fokozódó fájdalmát. Hugo jó úton halad a teljes összeomlás felé, amivel általában ezek a találkozók végződni szoktak.


  – Sajnálom, ember – szólal meg végül Adam. – Bárcsak segíthetnék, de olyan, mintha… Nem is tudom, hogy magyarázzam el. Olyan, mintha csupasz kézzel próbálnék halat fogni. Néha azt hiszem, sikerült, de a következő pillanatban elillan, mintha csak képzeltem volna. Ha van valamiféle különleges képessége, vagy kivédi a miénket, akkor szerintem az nem normális. Képtelen vagyok fogást találni rajta.


  Sikerül bólintanom. Lüktet a fejem. Adam teljesen jogtalan bűntudata letaglóz.


  – Azért köszönöm, hogy eljöttél – jegyzem meg. – Tudom, hogy nem szívesen veszel részt efféle dolgokban.


  Adam nem tiltakozik.


  Sőt, úgy tűnik, szavaim engedélyt adnak arra, hogy megadja magát a kényelmetlenségének, és hirtelen tüzelni kezd rám a szabadjára engedett ellenszenvének súlyával.


  – Olyan átkozottul para ez a hely – közli, és körülnéz a zárt helyiségben. – Nem tudom, hogy vagy képes mindennap ezt csinálni.


  Hugo gyötrelme hirtelen újra felerősödik, és majdnem megfeszítem a nyakamat, hogy le tudjam rázni magamról.


  – Ezt úgy mondod – bököm ki nagy nehezen –, mintha élvezném, hogy itt vagyok.


  – Miért, nem így van? – kérdezi Adam.


  Sötét pillantást vetek rá, mire ő felnevet.


  – Mi az? – kéri ki magának, és karba teszi a kezét. – Talán nem olyan, mintha ez lenne a természetes élőhelyed? Azt hittem, szereted… – Adam fizikailag hátrahőköl, fém csikorgása hangzik fel a szobában, ahogy hátratolja a székét, és majdnem felborul vele. – Jóságos ég! Szerencsétlen fickó sír?


  Rápillantok Hugóra, és a testemet hatalmában tartó feszültség még szorosabbra húzódik.


  – Nehéz időszakot él át.


  – Úgy érted, ezt rendszeresen csinálja?


  – Majdnem mindennap – felelem.


  Megacélozom magam, mielőtt hozzáérintem az ujjamat az ablakhoz, hogy felébresszem az üveget; digitális parancsok listája jelenik meg zölden ragyogva, rárétegződik a mögötte zajló jelenetre. Dallamos duruzsolás visszhangzik a szobában.


  – Jó napot, tábornok! – szólal meg egy sima, gépies hang. – Visszajátsszam a jegyzőkönyvet?


  – Most ne! – válaszolom. – Készülj fel a találkozó lezárására! Értesítsd Samuelt! Kezdd meg a biztonsági protokollt a fogoly átszállításához!


  – Igen, tábornok.


  – A találkozó végeztével töltsd fel a jegyzőkönyvet a fájljaim közé! De először erősítsd meg, hogy ma feljegyeztél minden hangot és mozgást Rosabelle Wolff részéről!


  Dallamos pittyenés következik.


  – Megerősítve, tábornok.


  – A korábbi jegyzőkönyvek csak a párbeszédet, illetve annak hiányát jegyezték fel. Böngészd át az összes eddigi felvételt, és frissítsd a már meglévő jegyzőkönyveket a Rosabelle-től származó hanggal és mozgással kiegészítve, mindenhol, ahol lehet.


  – Igen, tábornok – mondja a hang. Szünet következik, majd újra egy dallamos pittyenés.


  – Növeld az elektromos feszültséget Rosabelle bilincsében hetvenöt százalékra – adom ki az utasítást. – Aztán csökkentsd negyvenöt százalékra, ha biztonságosan visszaért a cellájába.


  – Igen, tábornok. Feszültség növelése folyamatban.


  Mint mindig, Rosabelle ezúttal sem reagál semmit. Nyolc napja semmi bizonyítékát nem adja annak, hogy egyáltalán érez fizikai fájdalmat. Most, hogy a bilincs világítani kezd, ami lélegzetelállító elektromos töltést jelent, még arra sem ragadtatja magát, hogy hallhatóan beszívja a levegőt. Türelmesen várja, hogy eljöjjenek érte, mint egy élettelen baba.


  Megfeszül az állkapcsom.


  Ha ez az egész egy stratégiai erőfeszítés a részéről, kénytelen vagyok elismerni, hogy hatásos. Kezdem elveszíteni a türelmemet ezekkel a módszerekkel kapcsolatban. Kezdem elveszíteni a türelmemet vele kapcsolatban.


  Megkísértene a gondolat, hogy valami kevésbé humánus megközelítéssel próbáljak valami reakciót kicsikarni belőle, de sajnos eleget láttam a különc adottságaiból ahhoz, hogy tudjam, valamiképpen képes érzéketlenné tenni magát a fájdalommal szemben, azzal együtt, hogy az eszméleténél marad. Hetekkel ezelőtt levontam a következtetést, hogy a fizikai kínzás nem lenne elég, hogy szóra bírjuk. Így a pszichológiai manipuláció maradt az egyetlen megoldás. Azt feltételeztem, hogy a húgával kapcsolatos gyengesége átültethető az apja iránti gyengeséggé. De úgy tűnik, tévedtem. Teljesen nyilvánvaló, hogy tudja, mit csinál.


  És fogalmam sincs, mit tervez.


  – Feszültség megnövelve, tábornok. A találkozó véget ért.


  A kihallgatószobában fájdalmas szintre erősödik a fény, lágy vészjelzés csilingel a helyiségben. Hugo továbbra is a padlóra roskadva ül, a mellkasához húzza a lábát, akár egy gyerek. A tenyerébe temeti az arcát, amikor az ajtó kinyílik, és besietnek az őrök.


  Újabb nap, újabb kudarc.


  A nyugtalanságom egyre nyomasztóbb méreteket ölt.


  Semmi kétségem afelől, hogy Rosabelle csak a megfelelő pillanatra vár. Akárcsak engem, őt is a Regeneráció építette föl. A mi fajtánkat kegyetlenséggel táplálták, arra nevelték, hogy túlélje a legzordabb körülményeket is, arra edzették, hogy hadifogolyként érezze leginkább elemében magát. A gond az, hogy még soha nem találkoztam olyasvalakivel, mint ő. Nemcsak arról van szó, hogy látszólag érzéketlen a külső ingerekre, de kiderült, hogy immunis arra a technológiára is, amit az ereje hatástalanítására be tudunk vetni.


  Adamet csak vészhelyzet esetére tartogattam.


  Veszek egy nagy, egyenletes lélegzetet, miközben a fájdalom bilincse szorosabbra húzódik a koponyám körül. Van egy olyan adottságom, hogy képes vagyok érzékelni mások érzelmeit, de ami ennél is kivételesebb tehetség, hogy képes vagyok elszívni mások szunnyadó természetfölötti erejét. A normális forgatókönyv szerint el tudnám venni Rosabelle erejét, és aztán felhasználni ellene.


  Ezzel szemben éppen olyan sikeresen boldogulok vele, mint egy lemerült akkumulátorral.


  Újabb dallamos duruzsolás hangzik fel a szobában.


  – Segíthetek még önnek valamiben, tábornok?


  – Szerkessz egy külön fájlt – felelem –, amelyben kiemeled Rosabelle összes nem-verbális válaszát az elmúlt nyolc nap során. Napi összehasonlítást akarok.


  – Szerkesztés folyamatban, tábornok.


  – Mára ennyi.


  A fémajtó visszhangozva becsapódik, ahogy Rosabelle-t biztonságosan kikísérik a kihallgatószobából. A szemem sarkából látom, ahogy Adam összerezzen. Kitörlöm az összes utasítást, és egy újabb halk csengéssel véget vetek a beszélgetésnek.


  Végül vonakodva visszafordulok Adamhez.


  Mindvégig éreztem, ahogy leplezetlenül bámul. Éreztem a csendes, bizonytalan, zavart csodálatát.


  És ez zavar.


  – Furcsa – szólal meg, és a mosolya egyre szélesebbre húzódik, ahogy nézeget –, hogy folyton megfeledkezem róla, mennyire menő vagy mostanság?


  – Igen.


  Adam hangosan felnevet.


  – Klassz, hogy ilyen szerényen fogod fel a dolgot.


  – Ez nem szerénység kérdése – jegyzem meg ingerülten. – Én felügyelem az Új Köztársaság hadseregének minden ágát. Komoly erőfeszítéseket kell tenned, hogy elfelejtsd, mivel foglalkozom.


  – Nem azt mondtam, hogy elfelejtettem, mivel foglalkozol. Csak mindig elfelejtem a rangodat.


  Értetlenül meredek rá, a türelmetlenségem egyre nő.


  – Mi az? – kérdezi. – Folyton változik. Nem változik?


  – Nem.


  Adam ráncolja a homlokát.


  – De néhányszor azért megváltozott a rangod, nem igaz? – Adamnek újra ugrál a térde, rosszul vagyok a megbocsáthatatlan cipőfűző, a felkunkorodó cipőorr, a háromszor megcsomózott zűrzavar látványától. Egyre hevesebben lüktet a fejem. Emlékeztetem magam, hogy ne mondjak semmit a cipőjéről, hogy tartsam meg magamnak a kéretlen tanácsaimat, amikor hozzáteszi: – Azt hittem, főparancsnok voltál, vagy ilyesmi. Vagy államfő. De a robot most szólított tábornoknak. Azt hiszem, el kell ismerned, hogy ez kissé összezavarja az embert.


  – Nincs benne semmi zavaró – jegyzem meg hűvösen. – Juliette az államfő. Én pedig a védelmi tábornok.


  – Tudnál esetleg emlékeztetni, hogy mégis miben különbözik ez a két munkakör?


  – Nem.


  – De ez újdonság, nem igaz? Talán nemrégiben előléptettek?


  – Nem.


  Lenémítok egy újabb sor bejövő értesítést a személyi hívómon, átgörgetek legalább egy tucat sürgető üzenetet, hogy rápillanthassak arra a néhányra, amit kiemeltnek állítottam be.


  


  Nincs miről jelenteni. Nyugodj meg! Éppen alszik.


  KURVÁRA HAGYD ABBA AZ ÜZENGETÉST!


  Tesó! Azt hiszem, Jamesre rájött az ötperc


  Eredménytelen, uram. Szükségünk van egy újabb mintára az üvegcséből, hogy további kísérleteket


  végezhessünk.


  


  Megnyújtom a nyakamat, és teljes erőmből megszorítom a személyi hívót, igyekszem megszabadulni a vállamon átsugárzó feszültségtől. Küszködve igyekszem rendszerezni a gondolataimat, de túl sok dolog verseng a figyelmemért. Az elmém, akár egy fényképezőgép meghibásodott lencséje: keresi a fókuszt, de kudarcot vall.


  Úgy érzem, mintha a gondolataim szétvetnék az elmém kereteit.


  Hugo lágy sírása kísért engem, Rosabelle ijedős mozdulatainak visszhangja megállás nélkül suttog az emlékezetemben; a mennyezeti neoncsövek mély búgása tovább ront a fejfájásomon, és Adam lábának ugrálása lassan az őrületbe kerget.


  Becsukom a szemem. Aztán kinyitom.


  Hiányzik a feleségem.


  Haza akarok menni.


  – Ó! – szólal meg Adam, és a barázdák tovább mélyülnek a homlokán. – Lehet, hogy Kenjire gondoltam? Talán Kenji volt az, akit előléptettek?


  – Két évvel ezelőtt – felelem, és ráveszem magam, hogy maradjak a jelenben.


  Adam zavara szinte tapintható, és nagyon idegesítő.


  – De valakit előléptettek, nem? – erősködik. – Miért van olyan érzésem, mintha valakit előléptettek volna?


  – Talán Jamesre gondolsz – vetem fel szárazon. Kissé túl élesen. – Akit nemrégiben lefokoztak.


  Adam hátradől a széken, és az egyik lábát keresztülveti a másik térdén. Ami tovább ugrál.


  – Hé, várj! Ezzel kapcsolatban egy oldalon állunk, oké? Én is éppen olyan pipa vagyok Jamesre, mint te.


  – Azt kétlem.


  – Oké – nyugtázza lassan. – Mindegy. Végül is, ez nem verseny.


  Úgy tűnik, nem tudok kellően mélyeket lélegezni. Kis híján megvakít a fejemben lüktető fájdalom. Azt mondom magamnak, hogy menjek vissza a központba, hogy vessek véget ennek a találkozónak, hogy csak az előttem álló sürgős esetekre összpontosítsak. A prioritásokra. Ehelyett hallom a saját hangomat, ahogy felcsattan:


  – Ez a sportcipő túl nagy rád.


  Adam felkapja a fejét.


  – A micsoda?


  – A sportcipőd – erősítem meg, és visszafordulok az ablakhoz. Hugo úgy ül a sarokban, mint egy döglött bogár, ami csak gyűjti a port. Mint mindig, kénytelen leszek kezdeni valamit ezzel az érzelmi méreggel. – Nem szabadna ilyen szorosra húznod a cipőfűzőt. Vegyél egy kisebbet!


  Adam szárazon felnevet.


  – Jó régóta magam veszem a cipőimet, ember. Azt hiszem, ismerem a méretemet.


  Szembefordulok vele.


  – Úgy tűnik, mégsem.


  – Mi a franc bajod van?


  – Tudom, hogy egy cipőnek hogy kell állnia – közlöm, bár azt kívánom, bárcsak meg se szólaltam volna. Nem tudom, miért hozakodtam ezzel elő. Nem tudom, hogy miért beszélek még mindig. Bárcsak visszaszívhatnám! – Nem szabadna megfojtanod szerencsétlen cipőt, hogy ne essen le a lábadról. Ha így meg kell húznod a fűzőt, akkor rossz méretet választottál…


  – Tudod – szakít félbe Adam –, az emberek pontosan az ilyen szarságok miatt gyűlölnek. Miért kell kioktatnod a cipőfűzőmről? Miért ne fojtogathatnám a kibaszott cipőmet, ha úgy akarom? Miért érdekel?


  – Mert valakit érdekelnie kell – vágok vissza. – Valakinek tudnia kell, hogy a dolgok menetének van egy helyes módja. Miért döntenél úgy, hogy rosszul csinálod, ha van egy jobb megoldás? Miért ragaszkodsz a tudatlanság ösvényéhez csak azért, mert ismerős? És miért kell trágárul beszélned ahhoz, hogy nyomatékosítsd a véleményedet? Hányszor beszéltünk már erről?


  – Tudod, mi az, amit imádok? – kérdezi Adam, és karba teszi a kezét.


  Érzem, ahogy dagadni kezd a haragja.


  – Tényleg nagyon szeretem, amikor te, az erkölcs megtestesült szobra, életvezetési tanácsokat osztogatsz nekem.


  Megrázom a fejemet, és elfordítom a tekintetemet.


  – Például, ha valakit arcba lőnél – folytatja Adam –, én meg ebben a pillanatban belépnék, és azt mondanám: „Mi a franc? Te arcba lőttél valakit!”, úgy néznél rám, mintha én lennék az, aki valamit rosszul csinált.


  – Csak akkor lövök le valakit, ha megérdemli – mutatok rá. – Te viszont szükségét érzed, hogy minden második mondatodat egy vulgáris jelzővel hangsúlyozd, amivel csak annyit érsz el, hogy hitelteleníted a mondanivalódat…


  – Hűha! – szól közbe Adam csodálatot színlelve. – Téged tanulmányozni kellene. Azt hiszem, még életemben nem találkoztam olyan emberrel, aki komolyabb téveszmékben hinne, mint te. Kivéve, talán, Jamest, és mindketten tudjuk, hogy az a te hibád.


  – Az én hibám? – kérdezek vissza, majd feszülten felé fordulok. A düh szétárad a mellkasomban. – Az én hibám?


  Adam borúsan ráncolja a homlokát.


  – Igen, tesó, kurvára a te hibád…


  – Ha ez a szituáció bárkinek a hibája, akkor leginkább a tiéd – jegyzem meg élesen. – Te hitetted el vele, hogy rendben van, ha nem tiszteli a tekintélyt, ha arrogánsan él. Te hitetted el vele, hogy rendben van, ha vakmerő. Te hitetted el vele, hogy elfogadható dolog a legmocskosabb szókincset használni…


  – Én? – Adam hitetlenkedve felhorkan. Egymás mellé teszi a lábát, kihúzza magát, és a lába végül abbahagyja az ugrálást. – Komolyan beszélsz? Ha képes lettem volna bármennyire is hatni rá, biztosan megakadályoztam volna, hogy olyanná váljon, mint te…


  Erre hátrahőkölök.


  – James egyáltalán nem olyan, mint én.


  – Pontosan olyan, mint te! – kiáltja Adam, és széttárja a kezét, mielőtt felállna. – Mindketten ugyanabban a téveszmékből szőtt világban éltek! Azt hiszi, hogy valamiféle szuperhős. Azt hiszi, fel-alá járkálhat, és megélhetésszerűen gyilkolhatja a rossz fiúkat. Elhitetted vele, hogy mire felnő, ő lehet a kibaszott világ legnagyobb császára…


  – Én nem tettem semmi ilyesmit…


  – Ez baromság…


  – Egyáltalán nem is hallgat rám – mutatok rá. – Tíz éven át próbáltam megtanítani neki, hogy legyen fegyelmezett és megfontolt, erre kiderült, hogy egy tökéletesen kezelhetetlen…


  – Tudod, őszintén úgy gondoltam, hogy ez jó lesz neki – folytatja Adam. – Tudtam, hogy látott egy-két sötét dolgot. És nyilvánvaló volt, hogy kétségbeesetten szeretne bizonyítani. Már gyerekkorában is veszélyes szarságokat művelt, mindig majdnem megölette magát, és én aggódtam, hogy megsérül, miközben le akarja vezetni a dühét. Azt hittem, hogy a kiképzés hatásos lesz. Azt hittem, legalább tisztességes önvédelmet tanul. Azt hittem, ez biztonságosabbá teszi az életét. Azt hittem, néhány év alatt végiggondolja a dolgokat, és végül észhez tér, ehelyett kurvára elveszítette az eszét, és odavan egy pszichopatáért, és mindez miattad…


  – Elkényeztetted! – vágok vissza. – Túl sok pozitív megerősítést adtál neki. Túl sok hazugsággal traktáltad az életről. Nem akartad, hogy féljen a világtól. Elhitetted vele, hogy bármi lehet, ami csak akar, ha hisz magában…


  – Ó, igen? Nos, kurvára te voltál az, aki elkényeztetted! – üvölti Adam. – Megadtál neki bármit, amit akart. Egy puccos rangot és túl sok hatalmat. Megengedted, hogy mindenhová veled mehessen. Megengedted, hogy lássa, hogy néznek rád az emberek, hogy beszélnek veled, hogy összeszarják magukat a közeledben, és kurvára élvezte minden percét. A francba, még úgy is néz ki, mint te…


  – Nem az én hibám – magyarázom, és a hangom veszélyesen megemelkedik –, hogy James úgy döntött, fogja azt a temérdek értékes tudást, amit tőlem kapott, és arra használja, hogy rossz döntéseket hozzon!


  – Biztos, hogy ez nem az én hibám…


  – De, igen.


  – Nem.


  – Te tetted ezt vele! – mondjuk végül egyszerre.

  MÁSODIK FEJEZET


  Amikor a személyi hívóm harmadszor is megszólal, előásom a zsebemből, és dühödten belehajítom az óceánba.


  Kenji döbbenten felkapja a fejét.


  – Mi a franc bajod van? – kérdezi, a súlyos bakancsa felveri a homokot, ahogy a partvonal felé rohan. A szeme elé tartja a kezét a napfény hideg ragyogásában. – Ez egy kormánytulajdonban lévő technológiai eszköz. Nem dobhatod csak úgy be a sugárfertőzött vízbe!


  – Már késő – motyogom, az előttem lévő, rendezetlen kémcsövekre meredve. Fél térdre ereszkedem, lassan belesüppedek a hideg, nyirkos tengerparti homokba. Madarak bámulnak rám ítélkező tekintettel. Varjak kárognak gorombán a fejem fölött. Fáradt és éhes vagyok. Fáj a fejem.


  Lehetséges, hogy még soha nem voltam ilyen mérges.


  Azt el kell ismernem, hogy nem vagyok benne biztos, létezik-e egyáltalán valami, amitől ez a nap jobb lehetne. Nyirkos és szeles az idő, és szennyvízszag terjeng. Kusza hínárhalmok, szemét és bomlásban lévő halak mosódnak ki a partra, majd vissza a víz mozgásával. Visszateszem a homok- és vízmintákat a felszerelésembe, és hallgatom, ahogy Kenji cikornyásan szitkozódik a szélben.


  Az elmúlt évtizedben hatalmas erőforrásokat mozgattunk meg azért, hogy újraélesszük a víz természetes ökoszisztémáját, megfigyeljük és rehabilitáljuk a tengeri életet. Ez volt a számos ok egyike, amiért úgy döntöttünk, hogy elhagyjuk a kontinens szárazföldi, középső területeit, és visszaköltözünk a mérsékelt éghajlatú, partvidéki részre; Juliette, a sógornőm, egyben forradalmi legenda, azt akarta, hogy folyamatosan szemmel tudja tartani az óceánt.


  Nyilván egész részlegek foglalkoznak ezzel a munkával, de Warner minden negyedévben kiküld ide néhány szerencsétlen nyomorultat, hogy meggyőződjön róla, a minták, amiket begyűjtünk, megegyeznek azokkal, amiket kapunk. Ez tökéletesen rá vall: mindig ellenőrzi mindenkinek a munkáját. Beles mindenkinek a fejébe. Nem bízhat meg az emberekben. Minden apróságot kézben kell tartania…


  – Rendben – közli Kenji, miközben botladozva felém trappol a homokban. – Elég ebből a szarságból. – Már több mint egy hete ilyen zabos vagy, és kezdek belefáradni.


  – Nem vagyok zabos.


  Kenjinek is megszólal a személyi hívója a sajátos hangon, amelyre az utóbbi időben kezdtem ösztönösen dühvel reagálni. Rápillant, felsóhajt, majd lenémítja az üzenetet.


  – Nézd! Sajnálom, hogy elmentél, és belezúgtál egy pszichopatába.


  – Nem zúgtam bele – vetem közbe élesen.


  – Ó, remek! Micsoda megkönnyebbülés! – közli, és gúnyosan elmosolyodik. – Mert már kezdtem aggódni, hogy gyengéd érzelmeket táplálsz a Regeneráció egyik hivatásos zsoldosa iránt.


  – Jóságos ég! – jegyzem meg, és elgyötörten végighúzom az arcomon a tenyeremet.


  – Miután különösebb erőfeszítés nélkül rávett, hogy idehozd az ellenállás szívébe…


  Felnézek az égre, és bosszúsan kifújom a levegőt.


  – Hogy kivégezze a családodat és esetleg lemészárolja a teljes lakosságot – Kenji felemeli az ujját –, de csak azután, hogy végez néhány emberünkkel, és megpróbál megölni engem…


  – Elég! – Dühödten rámeredek. – Rosszul vagyok ettől a beszélgetéstől. Már eleget hallgattam ezt a szarságot az elmúlt kilenc napban.


  – Hűha! Ezek szerint, számolod a napokat? – Kenji felvonja a szemöldökét. – Árulj el valamit: az órákat meg a perceket is számolod? Ahhoz méred az életedet, hogy mikor találkoztál utoljára Rosabelle-lel?


  – Fogd be!


  – Nem fogom be. Azt hiszed, nem tudom, milyen ennyire szánalmasnak lenni? Én pontosan ennyire szánalmas vagyok. Mit gondolsz, miért egyeztem bele, hogy kijövök veled ide ebben az elcseszett időben, miközben megcsinálsz egy olyan melót, ami férgeknek való?


  – Mi? – Értetlenül ráncolni kezdem a homlokomat, egy pillanatra még a dühömről is megfeledkezem. – Tesó! A férgeknek nincs is keze.


  – Nem szép dolog tőled, hogy ezt felhozod ellenük – közli Kenji, és karba teszi a kezét. – A férgek komposztot csinálnak a szemétből. A férgek többet tesznek a világért, mint te. Egyszerűen megeszik a koszt, és csak a maguk dolgával törődnek. A férgeknek jobb marketingkampányra lenne szükségük.


  Felpillantok.


  – Jól vagy?


  – Úgy nézek ki? – csattan fel Kenji. – Te nem hallod, amit beszélek? Befagy a seggem ezen a szaros tengerparton, miközben a férgekről hadoválok. Nem, egyáltalán nem vagyok jól. Nazeera elől bujkálok.


  – Értem – nyugtázom, majd jelentőségteljes pillantást vetek rá. – Mert megpróbál köszönni neked.


  – Igen, mert megpróbált köszönni nekem, és ne merészeld magadnak megengedni ezt a hangnemet velem szemben, mintha bármi jogod lenne ítélkezni. Jelen pillanatban csak az egyikünknek van joga ezen a bolygón úgy viselkedni, mint egy hormonoktól túlfűtött tinédzser, szóval azt javaslom, szedd össze magad. Most én állok a reflektorfényben.


  – Mindegy – motyogom. – Én nem viselkedem úgy, mint egy hormonoktól fűtött tinédzser.


  – Mocskosul szar kedved van, amióta Warner bezáratta a fasiszta barátnődet kémkedésért, emberölésért és emberölés elkövetésére irányuló összeesküvésért.


  – Azért van mocskosul szar kedvem, mert visszavonta az összes biztonsági engedélyemet! – üvöltöm, és felállok. A maradék kémcsöveket leejtem a homokba. – Engedély nélkül nem hagyhatom el a Gofrit. Nem léphetek be újra anélkül, hogy vagy százszor átvilágítanának. Mindenhol fel kell mutatnom a személyi igazolványomat, bár mindenki gyerekkorom óta ismer. – Az előttem sorakozó mintákra mutatok, és szinte megdermedek dühömben. – Még ezt az egyszerű feladatot sem végezhetem el anélkül, hogy a nyakamba lihegnél. Szörnyen megalázó.


  – Elszúrtad, kölyök – közli Kenji. – Most ne panaszkodj!


  Keserűen felnevetek.


  – Remek. Kösz. – Újra térdre ereszkedem, és felszedegetem a homokból a mintákat. A homok ráragad az ujjamra, ami irracionálisan feldühít.


  Kenji odasétál mellém, és fölém magasodik.


  – Azt hiszed, rosszul állnak a dolgok? – kérdezi. – Azt hiszed, szívás az életed, mert lefokoztak? Fogalmad sincs, mennyivel rosszabb is lehetne a helyzet. Folytasd csak, és Warner olyan messzire rúg le a ranglétráról, hogy a végén az egyik információs standnál találod magad a belvárosban, ahol hot dog jelmezben szórólapokat osztogatsz.


  Egy szellemrák siet el mellettem, megijeszt, amitől még dühösebb leszek.


  – Olyat nem tenne.


  – A francot nem – vágja rá Kenji. – Fogalmad sincs, mi mindent megtenne az a fickó. Jelenleg olyan pipa rád, hogy azon csodálkozom, hogy még nem rúgott ki a házából.


  Erre forgatni kezdem a szememet.


  – Nekem ne forgasd a szemedet! – mondja Kenji, és rám szegezi a mutatóujját. – Ez, éppen ez a te problémád. Azt hiszed, hogy ez csak tréfa.


  – Nem hiszem, hogy ez csak tréfa – felelem, és dühömben újra felállok. Szél támad a parton, és összekoccannak az üveg kémcsövek. – Az én problémám az, hogy mindenki azt hiszi, hogy azt hiszem, ez csak tréfa.


  – Nézd! Nekem nincs időm erre. Csak próbálom megmenteni az életedet. Szedd össze magad! Nem Warner az egyetlen, aki ki van akadva rád. Mindannyian számítottunk rád. Mindannyian azt hittük, elég okos vagy ahhoz…


  – Ha azt hinnétek, hogy elég okos vagyok, akkor odafigyeltetek volna rám, amikor volt valami mondanivalóm. Senki nem vesz komolyan. Senki nem tiszteli a gondolataimat, az elméleteimet vagy az ösztöneimet.


  – Nyilvánvaló, hogy nem bízhatunk meg az ítélőképességedben.


  – Ez baromság!


  – Egyetlen feladattal bíztalak meg – magyarázza Kenji dühöngve. – Egy egyszerű, érthető feladattal. Azt mondtam, vidd el a zsoldost a szupermaxba, mert én nem tudom, ugyanis egy kést állított a lábamba, erre te voltál olyan kivételesen, utánozhatatlanul pimasz, hogy megjelensz vele kéz a kézben, miközben rajzfilmes szívecskék pattannak ki a kibaszott szemetekből!


  – Nem is fogtam a kezét!


  – Nem – ismeri el Kenji higgadtan, végül sikerül megzaboláznia ritka, fókuszált dühét. – Igazad van, nem fogtad a kezét, a karodban vitted, mint valami sérült hercegnőt, mintha nem néhány órával azelőtt tért volna magához egy társa kizsigerelt maradványai és a barátaink lemészárolt holttestei mellett.


  – Ez nem ilyen egyszerű…


  – Ez pontosan ilyen egyszerű – szakít félbe, és felemeli a hangját. – Amíg én begyógyíttattam a sérüléseimet, te úgy gondoltad, fogod a barátnődet, és a gyilkosság meg a börtön között elviszed egy romantikus sétára. Ráförmedtél Samuelre, amiért bilincset tett rá, mintha jobbat érdemelne. Úgy őrködtél felette, mintha valami kiszolgáltatott, ártatlan áldozat lenne, és úgy beszéltél Warnerrel, mintha a beosztottad lenne…


  – Ez nem… – Végighúzom az arcomon a tenyeremet. – Nézd! Nem erről volt szó.


  – James! Én szeretlek, de kapd be, ha azt hiszed, úgy beszélhetsz velem, mint egy idiótával. Ha nem erről volt szó, akkor miről? Az alagútrendszerben is vannak kamerák, pancser. Szerencséd, hogy nem rögzítik a hangot is, különben valamelyikünk már keresett volna valami csöpögős dalt, hogy az évődésetek alá keverje, és megkeserítse vele az életedet. Szerinted ez megalázó? – bök rám, majd a mintavételező kémcsövekre. – Ilyen, amikor kesztyűs kézzel bánunk veled.


  Kifújom a levegőt, és szorosan lehunyom a szemem. Forróság kúszik felfelé a nyakamon, majd eléri az arcomat is.


  Kenji minden figyelmeztetés nélkül az arcomhoz vág valamit, és ösztönösen elkapom a kis nejlonzacskót, mielőtt rájönnék, mi az.


  – Egyél valami! – adja ki az utasítást Kenji ingerülten. – Teszek neked egy szívességet, és azt feltételezem, hogy csak azért vagy ekkora seggfej, mert leesett a vércukorszinted.


  Ahogy megfordítom a zacskót a tenyeremben, érzem, hogy az egész fejem lángra gyullad.


  Mackós gumicukor.

  HARMADIK FEJEZET


  – Ne ess pánikba!


  A szavai az álom vastag rétegein keresztül jutnak el hozzám, áttörnek rajtuk, akár a friss hajtások a talaj felszínén. Eltart egy pillanatig, amíg felfogom őket, amíg jelentést tulajdonítok a hangoknak, és amikor sikerül…


  Rémülten felülök, a szívem hevesen zakatolni kezd.


  – Nem – szól Ella, majd a csupasz mellkasomra szorítja a tenyerét, és visszanyom az ágyba. – Azt mondtam, ne ess pánikba.


  – Miért? Mi történt? – Hevesen pislogok, küszködve igyekszem levegőhöz jutni. Visszazuhanok a könyökömre, kissé szédülök, miközben keresem a lehetséges veszélyforrásokat. – Jól vagy, szerelmem? Mit csináljak? Mire van szükséged?


  – Semmire – mondja, bár a mosolya feszült. Sugárzik belőle az aggodalom. – Jól vagyok. Ne haragudj…


  Feltolom magam, a takaró lecsúszik a derekamra, a reggeli levegő lecsillapítja a felhevült bőrömet. A két tenyerembe fogom az arcát, mire felsóhajt, ellágyul, ahogy kutatom a tekintetét, majd megpróbálom felmérni az érzelmi állapotát. A mosolya őszintébb lesz, ahogy a testét is ellenőrzöm, végigtapogatom a karját, majd végigsimítok a gömbölyű hasán. Amikor megérzem a tenyerem alatt az apró láb ismerős rúgását, válaszul úgy összeszorul a mellkasom, hogy nem kapok levegőt.


  A legtöbb reggel ez történik.


  Ella azt mondja, a hangom miatt. Hogy a baba a hangomra válaszol. Az orvosok egyetértenek vele, a szakirodalom is egyetért vele. Én mégsem vagyok hajlandó elismerni, hogy szerepem lehet a dologban. Ugyanis nem tudom, hogyan egyeztessem össze az öröm és rémület egyformán megsemmisítő erőit, amelyek ezt az élményt kísérik.


  – Biztos, hogy jól vagy? – kérdezem, és máris érkezik a válaszrúgás a tenyerem alatt. Aztán újabb kettő.


  Hirtelen elakad a lélegzetem.


  Néha azt hiszem, talán csak képzelem azt kifejezhetetlen érzést, amelyet az utóbbi időben Ella társaságában tapasztalok. Mint egy szárny simogatása, egy rebbenés a nyakamnál.


  Egy második lélek.


  Amikor megbizonyosodom róla, hogy ez igaz, a testem megadja magát a megkönnyebbülésnek, ami olyan heves, mintha feloldana mindent, ami megmaradt belőlem. A végtagjaim elnehezülnek, hirtelen olyan, mintha ólomból lennének. Hatalmába kerít a fáradtság. Hanyatt fekszem, és megadom magam a puha ágynak, belesüppedek a párnákba. Csak meredek a plafonra, de nem látok semmit.


  A szívem továbbra sem csillapodik le.


  A lepedő felsóhajt, ahogy Ella mocorogni kezd, kicsit lejjebb csúszik, és oldalra fordul, hogy szembenézhessen velem. Végigsimít a mellkasomon, majd lejjebb, a törzsemen. Ahogy a bőre a bőrömhöz ér, olyan, mint valami ópiát.


  Lassan kezdek ellazulni.


  Mintha pontosan tudná, folytatja a megnyugtató simogatásokat felfelé a meztelen testemen, elér a nyakamig, majd az állkapcsomig. Megcirógatja az arcomat, végighúzza a hüvelykujját az arccsontomon, és hosszan kifújom a levegőt, kicsit úgy érzem, mintha elkábítottak volna. A szerelme olyan erőteljesen árad, hogy amikor hagyom, hogy maga alá temessen, azt kívánom, bárcsak ne kellene soha többé feltörnöm a felszínre. Olyan, mintha alámerülnék valamiféle eufórikus nyugalomba. A közelsége olyan megkönnyebbülést kínál, amit alig tudok szavakba önteni. Soha nem éreztem magam biztonságban, csak itt, mellette.


  – Aaron! – suttogja.


  Felé fordítom a fejemet, és résnyire kinyitom a szemem.


  Egy haspólót és alsóneműt visel. A felsője ráfeszül a mellére, és a hasa kidudorodik alóla.


  Nincs olyan pillanat, hogy ne lenne gyönyörű. Ez a felismerés mindig megtizedel.


  – Biztosan fázol – mondom lágyan, és kinyújtom felé a kezem.


  Ragaszkodik hozzá, hogy nem fázik, de készségesen hagyja, hogy megfordítsam. Teljes testemmel hozzásimulok, a háta a mellkasomhoz nyomódik. Vakon kitapogatom a takarót, magunkra terítem, aztán a selymes nyakába és vállába fúrom az arcomat, és belélegzem az illatát, az ismerős aroma megnyugtatja az érzékeimet. Úgy elnehezülök, akár a beton.


  Kis híján álomba zuhanok.


  – Aaron! – suttogja újra.


  Kinyílik a szemem, a szempillám a bőréhez ér. Félig alszom, bár közben megcsókolom a nyakát.


  – Igen, szerelmem? – motyogom.


  Hirtelen lecsap rá a gyász hulláma.


  – Mi a baj? – kérdezem megfeszülve. Az elmém küszködve igyekszik kitisztulni. – Mi történt?


  – Semmi – feleli feszült hangon. – Semmi. Csak aggódom érted. Túl sok mindent csinálsz… Túl sok mindent kell megoldanod…


  Ismét felszabadít a megkönnyebbülés, és visszatérek a saját testembe.


  Hangosan kifújom a levegőt.


  – Én jól vagyok – biztosítom, majd egy újabb csókot nyomok az állkapcsára és a vállára. – Bármit megoldok, amíg hazajöhetek hozzád.


  A válaszreakciója egyszerre heves és gyengéd. Mintha meleg fénnyel kötnének gúzsba.


  Ám szólni nem szól, csak felsóhajt, és hátrahajtja a fejét.


  – Aaron!


  – Igen, szerelmem?


  – Ne haragudj! – suttogja.


  Végigsimítok a karján, és az ujjaink összekulcsolódnak a hasán. Mintha örökre lecsukódott volna a szemem. A végtagjaim megolvadnak. A testem felforrósodik, és süllyed.


  – Miért kérsz bocsánatot?


  – Nem tudtam rávenni magam, hogy felébresszelek.


  – Hogy felébressz?


  – Olyan fáradt voltál – magyarázza, és az aggodalmát aláássa egy cseppnyi fájdalom. – Átaludtad a reggeli riadót, és én egyszerűen képtelen voltam… Tegnap este már olyan kimerült voltál, hogy ez kezdett megijeszteni. Nem akartalak felébreszteni. Megmondtam Kenjinek, hogy talán egy kicsit késni fogsz.


  Erre megfeszülök.


  Kipattan a szemem, és a szívem veszélyesen kalapálni kezd. Megpróbálom felemelni a fejemet, keresem az ablakot, de elakadtam valahol az alvás és a pánik között, így túl lassan dolgozom fel az információt. Csak ekkor jövök rá, hogy aranyló fénysugarak igyekeznek betörni a vastag zsalugáteren, hogy beosonhassanak a szobába.


  – Ella! – Próbálom megőrizni a nyugalmamat. – Szerelmem!


  – Ne haragudj! – suttogja újra.


  – Édesem! Hány óra van?


  Ella megszorítja a kezemet.


  – Ne ess pánikba, oké?


  – Oké – hazudom.


  – Úgy egy órával vagyunk napfelkelte után.


  Kis híján kiesek az ágyból.

  NEGYEDIK FEJEZET


  A távolba meredek, az omladozó sziklaszirteket tanulmányozom a part mentén. Egy hirtelen támadt széllökés lecsap a testemre, összekócolja a hajamat. Szó nélkül zsebre teszem a gumicukrot, hirtelen szörnyen kényelmetlenül érzem magam.


  Senki nem tudja, hogy mackós gumicukrot ettem, amikor Rosabelle elvágta a torkomat. Különös részlet volt, és különös érzés lett volna megemlíteni. Nem osztottam meg senkivel a történetnek azt a részét, amikor azt mondta, „almaillatod van”, és éreztem az izzó tekintetét, mintha szíven lőttek volna. Nem éreztem úgy, hogy ezt a hangot kellene megütnöm, amikor megosztottam a többiekkel az első benyomásomat egy zsoldosról. De volt valami abban, ahogy akkor rám nézett – valami intenzív, kiszolgáltatott és érzelmes dolog a tekintetében…


  Jóságos ég!


  Hallom – hallom, hogy hangoznak a saját gondolataim, és tiszta elmeháborodottan tűnnek.


  A szememhez nyomom a tenyerem tövét.


  Ha bárki más ilyen baromságokkal próbálna megetetni, igen, igen, látnotok kellett volna, milyen csodás volt az a lány egy perccel azelőtt, hogy kurvára kinyírt – én is azt hinném, hogy meghibbant.


  Lehet, hogy meghibbantam.


  Egy hónappal ezelőtt úgy gondoltam, jó ötlet egy titkos akcióval behatolni az ellenség területére. Az ösztöneim már sikoltoztak egy ideje, hogy valami nincs rendben. Egyre több meglepetésszerű támadás ért bennünket. Egyre több kulcsfigurát találtak holtan, akiket erős szálak fűztek a Regenerációhoz. Aztán az a hirtelen, megmagyarázhatatlan gázrobbanás egy általános iskolában, és képtelen voltam tovább tétlenül állni. Nem baleset volt, hogy több mint száz gyerek meghalt aznap; pontosan tudtuk, melyik gyalázatos erő a felelős érte.


  Tennem kellett valamit.


  Keményen lobbiztam, hogy indítsunk egy akciót a Bárka-szigetre. Biztosan éreztem, ha nem találjuk meg a módját, hogyan juthatnánk titkos információkhoz, elszalaszthatunk valami még veszélyesebbet. Próbáltam elmondani mindenkinek, hogy valami közeleg; hogy tudnunk kell, mire képesek – mi mást terveznek még –, de senki nem hallgatott rám.


  Még soha senkinek nem sikerült betörnie a Bárka-szigetre, és életben maradnia, hogy mesélhessen róla.


  Az utolsó menekült, aki maga mögött hagyta a Regenerációt, hírhedten kiismerhetetlen és kiszámíthatatlan – és Warner mindig ragaszkodott hozzá, hogy még nem készültünk fel arra, hogy ekkora kockázatot vállaljunk.


  De én úgy döntöttem, akkor is megcsinálom.


  Azt gondoltam, ha élve hazatérek egy olyan küldetésről, amit még senki nem élt túl, legalább kivívom a családom és a barátaim tiszteletét. Ehelyett azonban minden nap egy újabb pokol. Igaz, hogy legfőképpen Warnerre vagyok mérges. De az is igaz, hogy Rosabelle is teljesen kiakaszt.


  Nem tudom, mi bajom van.


  Folyamatosan az utolsó beszélgetésünket hallom a fejemben. A hangját. A félelmet és a gyengédséget a szemében, amikor azt mondta, megbízik bennem.


  Hazudnék, ha azt mondanám, nem folyton rá gondolok.


  Mégis, ha róla van szó, megállás nélkül ide-oda hánykolódom bizonyosság és bizonytalanság között. Sokáig mindennap láttam – most meg egyáltalán nem. És az elmém megtelt ezzel a veszélyes vákuummal, amit élénk emlékek és zavaró ábrándképek töltenek meg. Az egyszer-egyszer elcsípett mosolya. A látványa a holttestek gyűrűjében. A selymes bőre. Az arcára fröccsent vér. Az izgatott hang, amit kiadott, amikor megérintettem. A pillanat, amikor fegyvert fogott Kenjire. Ahogyan rám nézett, mintha akarna engem. A holtteste a hullaházban.


  Nyelek egyet.


  Visszanézek a vízre, hallgatom a szelet, miközben az óceán egyre viharosabb lesz. Felsandítok az égre, a gyülekező, szürke felhőkre. Kezdem egyre vészjóslóbbnak érezni a világot, márpedig régóta nem éreztem már így.


  Olyan, mintha elveszíteném az irányítást az életem fölött.


  Még soha nem éreztem így, soha nem voltam ennyire összezavarodva, soha nem voltam ilyen dühös vagy tanácstalan – csak gyerekkoromban. Az érzelmeim teljes erejükből tombolnak, és folyamatosan ingadoznak kellemetlenség, vágy, megaláztatás és düh között. Veszek egy nagy levegőt, hogy kitisztuljon a fejem.


  Amikor belenéztem Rosabelle szemébe, valahogy tisztábbnak tűntek a dolgok, de a távollétében egyre erősebb késztetést érzek, hogy megnézessem a fejemet.


  A szó szoros értelmében.


  Valamelyik nap meglátogattam Adamet, mire félrehúzott, és – nagyon komolyan – megkérdezte, nem gondolkodtam-e el azon, hogy „felkeressek egy pszichiátert a feldolgozatlan trauma miatt, ami arra vezet, hogy kedvezőtlen és kártékony döntéseket hozzak”.


  Egy teljes percre bedugtam a fejemet a fagyasztójába, csak hogy ne kapjak dührohamot a gyerekei előtt.


  Mindenki azt hiszi, hogy elment az eszem.


  Aznap este, amikor Warner börtönbe zárta Rosabelle-t, megpróbáltam rávenni, hogy lássa az én szememmel a helyzetet, de olyan gyorsan – és olyan haraggal – fojtotta belém a szót, hogy teljesen megdöbbentem. Éktelenül dühös volt. Azóta sem folytattunk egyetlen tisztességes beszélgetést sem.


  És ami még rosszabb, egyáltalán nem esett nehezére, hogy kizárjon ebből az egészből.


  Néhány napja még valamivel derűlátóbb voltam, azt gondoltam, hamarosan megtörik a jég. Azt hittem, úgy alakul majd, mint a filmekben: összeütközik a könyökünk a konyhában, amikor ugyanazért a proteinporos dobozért nyúlunk, és ő rájön, hogy képtelen nélkülem végigcsinálni.


  De nem.


  A bátyám kitörölt az életéből, mintha a hosszú évek alatt kovácsolódó kötelékünk nem is létezne. Most már csak egy beosztott vagyok a számára. Alig szól hozzám, ehelyett folyamatosan üzenget, és parancsolgat, mintha valami névtelen közlegény lennék.


  Korábban is rúgtuk már össze a port Warnerrel, de soha nem pontosan így, és soha nem ilyen sokáig. Minden interakciónk rövid és ingatag. Úgy tűnik, még Juliette sem tud közvetíteni. Volt néhány erőtlen próbálkozása, hogy leültessen bennünket egy asztalhoz, de teljesen nyilvánvaló, hogy Warner oldalán áll. A fenébe is! Mindenki az ő oldalán áll.


  Egy meghökkentő csavarral végül sikerült mindenkit egyesítenem magammal szemben és az ő előnyére. Warnert még soha semmiben nem támogatták ilyen egyhangúan. Soha.


  – Gyerünk, ember! – szólal meg Kenji, amikor felnéz az égre. – Pakoljunk össze! Úgy fest, hogy esni fog, és el akarok indulni visszafelé.


  Megfeszül az állkapcsom.


  – Azt hittem, el akarod kerülni Nazeerát.


  – Bocs – feleli, és felvonja a szemöldökét –, nem vettem észre, hogy az engedélyedet kell kérnem ahhoz, hogy meggondoljam magam. Ráadásul rájöttem, hogy a saját otthonom kellemes melegében is el tudom kerülni. – Egy pillanatra elbizonytalanodik, majd hozzáteszi: – Talán.


  – Elárult már egyáltalán valamit? – érdeklődöm. – Valami nyomot vagy titkos információt? Bármilyen utalást arra, hogy mi fog történni?


  – Ki? – Kenji értetlenül ráncolja a homlokát. – Nazeera?


  Ingerülten kifújom a levegőt.


  – Nyilván Rosabelle-ről beszélek.


  – Nyilván? – kérdez vissza Kenji a mintavevő felszerelést tanulmányozva, ami még mindig nyitva hever előttem. – Miért lenne ez nyilvánvaló? Nekünk más dolgok miatt fő a fejünk. Mi nem vagyunk egy olyan lány megszállottjai, aki a börtönben rohad gyilkosságért.


  Felpillantok rá.


  – Talán Nazeera nem próbált meg egyszer megölni?


  – Az baleset volt! És csak azért tette, mert kedvelt. – Majd lehalkítja a hangját, és hozzáteszi: – A francba! Akkor még kedvelt.


  – És még azt hiszed, hogy én vagyok az idióta?


  – Tudod, mit? Én elmegyek. – Újabb gyanakvó pillantást vet az ég felé, és elindul. – Nyugodtan hazagyalogolhatsz.


  – Miért nem válaszolsz a kérdésemre? – kiáltom utána. – Rájöttetek már, hogy mi van az üvegcsében?


  – Neked ahhoz semmi közöd – veti hátra Kenji a válla fölött. – És ezt te is tudod.


  – Kilenc nap telt el, és még mindig nem tudtok semmit, ugye? Még mindig nem vettétek rá, hogy beszéljen, nem igaz? Fogadok, hogy egy árva szót se mondott.


  Kenji megtorpan, és megfordul, hogy dühödten rám meredjen, de aztán megszólal a személyi hívója. Rápillant, és borúsan összeszorítja a száját.


  – Ezt fel kell vennem.


  Megrázom a fejemet, és még sötétebb lesz a hangulatom.


  – Mindegy.


  – Oké, mi a franc bajod van? – kérdezi, és megindul felém. – Ez valami megkésett pubertáskor? Most fog kinőni az első szőrszál a mellkasodon?


  Rá se nézek, csak legyintek.


  – Idefigyelj! – próbálkozik Kenji újra. – Ha bárkinek elárulod, hogy ezt mondtam, a halálom napjáig tagadni fogom, de Warner… Őszintén meg van bántva. Úgy bántál vele, mint egy szardarabbal, és ha hiszed, ha nem, nem ezt érdemli.


  – Én bántam úgy vele, mint egy szardarabbal? – Elkerekedett szemmel felnézek. – Kísérő nélkül még a liftet se használhatom a saját házamban! Nem jutok el reggelenként az edzőterembe! Csökkentette a fizetésemet, és próbaidőre tett…


  – Ugyan, James! – Kenji csalódottnak tűnik. – Tudod, hogy Warner mindenkinél jobb, és nincs szükség rá, hogy felvilágosítsalak róla, hogy a mi kedvenc, érzelmi fogyatékos seggfejünk talán úgy érzi, hogy összetörted a szívét, és elárultad az ostoba, felelőtlen viselkedéseddel. Ha ezt rendbe akarod hozni, egy bocsánatkéréssel kell kezdened.

